Il-kantanta żagħżugħa Destiny, li ġimgħatejn oħra se tkun qed tirrapreżenta lil pajjiżna fil-Eurovision Song Contest f'Rotterdam, nediet vidjow mużikali bil-verżjoni tagħha tal-kanzunetta All By Myself . Destiny qed tiddedika din il-kanzunetta lil dawk kollha li tilfu ħajjithom waqt il-pandemija, lill-frontliners kollha madwar id-dinja u lill-artisti. Fil-vidjow, Destiny tidher tagħti l-prestazzjoni tagħha waħedha fit-Teatru Manoel. Jidhru wkoll xeni ta' toroq u pjazez vojta. Bil-vuċi unika tagħha kkumplimentat il-lirika ta' din il-kanzunetta bl-għan li twassal messaġġ ta' kuraġġ fi żmien fejn kulħadd b'xi mod jew ieħor ħassu waħdu f'din il-pandemija.